Tháinig ardú ar luach scaireanna ar stocmhargaí an domhain inniu
agus súil le réiteach ar an ngéarchéim i limistéar an euro.
Tuairiscítear go bhfuil an Fhrainc agus an Ghearmáin ag dul i dtreo
comhaontas fioscach roimh chruinniú mullaigh na míosa seo chugainn.
Idir an dá linn, thug an OECD foláireamh inniu go bhféadfadh
cúlú eacnamaíochta a bheith i ndán don limistéar de bharr na géarchéime.
Tháinig stocmhargaí chucu féin inniu
agus tuairiscí ann go raibh an Ghearmáin agus an Fhrainc ag tabhairt
aghaidh ar deireadh, chun an ghéarchéim fiachais a réiteach.
Tuigtear go bhfuiltear ag iarraidh go mbunóidh na tíortha is seasmhaí
i limistéar an euro aontas a ligfeadh dóibh bainistiú
agus comhtháthú níos doimhne a dhéanamh ar gheilleagar an limistéir.
Creideann go leor ballstát go luíonn an réiteach sa Bhanc Ceannais Eorpach
in ainneoin dhrogall na Gearmáine.
D’fhéadfadh siad thar oíche, na bannaí,
na fiacha a cheannach ón Iodáil nó ón bhFrainc nó muid féin
agus d’fhéadfadh siad freisin airgead a phriontáil, euro a phriontáil
mar a dhéanann siad i Meiriceá agus sa Bhreatain: Quantitative Easing mar a thug siad air.
Sin dhá bhealach chun an fhadhb a shocrú
ach ceapaim féin go bhfuil siad ag fanacht go mbeidh
na fadhbanna níos bunúsaí socraithe go ndéanfaidh siad an socrú sin.
Anuas ar an donas, dúirt an ghníomhaireacht rátála creidmheasa Moody’s
go raibh todhchaí an euro idir dhá cheann na meá
agus go raibh bagairt ann, fiú do na tíortha is láidre sa limistéar.
Agus dúirt an OECD go bhféadfadh cúlú eacnamaíochta eile
a bheith ar na bacáin de bharr na géarchéime.
Chomh maith leis sin, bhí ar an gCiste Airgeadaíochta Idirnáisiúnta
tuairiscí a shéanadh inniu go raibh siad ag fáil iasachta
sé chéad billiún euro don Iodáil
chun cabhrú leis an tír sin an buiséad a chothromú laistigh de dhá bhliain.
Bhí ar an tír inniu 7.2% a íoc ar bhannaí dhá bhliain déag,
costas a mheastar atá ró-ard le bheith inmharthana.
Micheál Ó Leidhin, Nuacht TG4